KOMISIJOS SPRENDIMAS
2008 m. gruodžio 18 d.
dėl 2008 m. Bendrijos finansinės paramos išlaidoms, kurias patyrė Graikija, Ispanija ir Italija, pirkdamos bei modernizuodamos žvejybos veiklai tikrinti ir prižiūrėti skirtus laivus ir orlaivius, padengti
(pranešta dokumentu Nr. C(2008) 8431)
(Tekstas autentiškas tik ispanų, graikų ir italų kalbomis)
(2009/7/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
Valstybės narės pranešė Komisijai savo metines 2008 m. žvejybos kontrolės programas kartu su paraiškomis gauti Bendrijos finansinę paramą, kuri skiriama pagal šias programas vykdomų projektų išlaidoms padengti.
(2)
Į Bendrijos finansinę paramą gali pretenduoti paraiškos, susijusios su BŽP taisyklių kontrolės ir laikymosi užtikrinimo priemonėmis, išvardytomis Reglamento (EB) Nr. 861/2006 8 straipsnio a punkte.
(3)
Paraiškos gauti Bendrijos finansinę paramą turi atitikti 2007 m. balandžio 11 d. Komisijos reglamente (EB) Nr. 391/2007, nustatančiame išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (2), išdėstytas taisykles.
(4)
Tikslinga atsižvelgiant į Reglamento (EB) Nr. 861/2006 15 straipsnyje nustatytus apribojimus nustatyti didžiausią Bendrijos finansinės paramos dydį bei normą ir sąlygas, kuriomis tokia parama gali būti skiriama.
(5)
Siekiant išspręsti neįvykdytų įsipareigojimų klausimą, tikslinga nustatyti terminą, iki kurio valstybės narės Komisijai gali pateikti prašymus kompensuoti išlaidas.
(6)
Nustatant sumų, kurias prašoma kompensuoti, mokėjimo terminą, būtina atsižvelgti į Reglamente (EB) Nr. 391/2007 nustatytas taisykles bei vidutinę finansuojamų projektų trukmę.
(7)
Pirmąjį sprendimą 2008/860/EB dėl Bendrijos finansinės paramos valstybių narių žvejybos kontrolės, inspektavimo ir priežiūros programoms įgyvendinti 2008 metais Komisija priėmė 2008 m. spalio 29 d. (3). Tačiau minėto sprendimo taikymo sritis neapima didesnės nei vieno milijono eurų vertės projektų, susijusių su išlaidomis, kurias patyrė Graikija, Ispanija ir Italija pirkdamos ir modernizuodamos žvejybos veiklai tikrinti ir prižiūrėti skirtus patrulinius laivus ir orlaivius. Todėl būtina nustatyti didžiausią Bendrijos finansinės paramos dydį bei normą ir sąlygas, kuriomis tokia parama gali būti skiriama minėtiems projektams finansuoti.
(8)
Du iš projektų, įtrauktų į Ispanijos pateiktas paraiškas, buvo galiausiai atidėti pačios valstybės narės.
(9)
Dvi Italijos pateiktos paraiškos turėtų būti laikomos neatitinkančiomis viešųjų pirkimų taisyklių reikalavimų.
(10)
Šiame sprendime numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiuo sprendimu nustatomas didžiausias 2008 m. Bendrijos finansinės paramos dydis, Bendrijos finansinės paramos norma ir sąlygos, kuriomis tokia parama gali būti skiriama išlaidoms, kurias patyrė Graikija, Ispanija ir Italija vykdydamos didesnės nei vieno milijono vertės projektus, susijusius su žvejybos veiklai tikrinti ir prižiūrėti skirtų patrulinių laivų ir orlaivių pirkimu bei modernizavimu, padengti.
2 straipsnis
Paramos norma
1. Žvejybos veiklai tikrinti ir prižiūrėti skirtų laivų ir orlaivių įsigijimo bei modernizavimo išlaidoms padengti, remiantis priede nustatytais apribojimais, skiriama 50 % valstybių narių patirtų reikalavimus atitinkančių išlaidų sudaranti finansinė parama.
2. Priede nurodyta kiekvienai valstybei narei skiriama finansinė parama apskaičiuota remiantis atitinkamų žvejybos veiklai tikrinti ir prižiūrėti skirtų laivų ir orlaivių panaudojimo, kuris vertinamas pagal visą tų laivų ir orlaivių metinę veiklą, apie kurią praneša valstybės narės, procentine dalimi.
3 straipsnis
Neįvykdytų įsipareigojimų klausimo sprendimas
1. Valstybės narės užtikrina, kad visas sumas, kurias prašoma kompensuoti, jos apmokės iki 2016 m. birželio 30 d. Po šios dienos valstybės narės sumokėtos sumos nekompensuojamos.
2. Su Bendrijos finansine parama tokiems projektams susiję biudžeto asignavimai panaikinami ne vėliau kaip iki 2017 m. gruodžio 31 d.
4 straipsnis
Šis sprendimas skirtas Graikijos Respublikai, Ispanijos Karalystei ir Italijos Respublikai.
Priimta Briuselyje, 2008 m. gruodžio 18 d.